Kyyjärvi
Kyyjärvi on Suomen kunta, joka sijaitsee Keski-Suomen maakunnan luoteisosassa. Kunnassa asuu noin henkeä. Kyyjärvi on itsenäistynyt vuonna 1929 ja kuntakeskus on rakentunut samannimisen järven tuntumaan. Siihen asti alue kuului Karstulan kuntaan.
Vuonna 1953 valmistunut Kyyjärven kirkko on arkkitehti Veikko Larkaksen merkittävimpiä töitä.
Kyyjärven ystävyyskunta on Virossa sijaitseva Võnnu. Myös "Maalaiskomedia"-televisiosarjoista tuttu kuvitteellinen Kuusniemen kunta on Kyyjärven ystävyyskunta. Sarjojen tekijä on kyyjärveläissyntyinen Heikki Luoma.
Kyyjärven kunnan keskustassa on yksi Suomen ainoista täysin uusiutuvalla energialla toimivista kaukolämpöverkoista. Suomen luonnonsuojeluliitto on palkinnut kunnan kaukolämpöverkon myöntämällä sille Ekoenergia-merkinnän.
Kansanedustaja Aila Paloniemi on syntynyt Kyyjärvellä Noposenahon kylällä.
Kyyjärven naapurikunnat ovat Alajärvi, Karstula, Kivijärvi, Perho ja Soini. Kyyjärvellä valtatie 13:sta erkanevat kantatie 77 Kuopioon ja valtatie 16 Vaasaan. Sinisen tien matkailureitti kulkee kunnan halki.
Kunnassa on vapaa-ajan asuntoja 236.
Kyyjärven kunnan alueella on kaikkiaan 46 järveä. Suurimmat niistä ovat Kyyjärvi, Heinuanjärvi ja Kirvesjärvi.
Kyyjärven Natura-kohteita ovat Pohjoisneva, Saarisuo-Valleussuo-Löytösuo-Hirvilampi ja Peuralamminneva.
Kyyjärvellä on seuraavat kylät:
Hokkala, Koskimäki, Huhtala, Kumpula, Noposenaho, Hokkasenaho, Nurmijoki, Oikari, Peuralinna, Pölkki, Kyyjärven Saunakylä ja Vehkaperä.
Kyyjärven Lintulahdella on ollut markkinapaikka 1700-luvulla. Kunta perustettiin vuonna 1929.
Suomen sodan aikaan Kyyjärvellä käytiin sodan kannalta ratkaisevia taisteluita. Lintulahden taistelussa 3. heinäkuuta 1808 majuri Otto von Fieandt sai haltuunsa Lintulahden tärkeän tienhaaran 650 miehen vahvuisilla joukoillaan. Kaksi kertaa voimakkaammat venäläiset joukot eversti Jegor Vlastovin johtamana ajoivat kuitenkin Fieandtin osaston takaisin kohti Pohjanmaata.
Sadankomitea antoi Kyyjärven kunnalle vuoden 2016 rauhanpalkinnon, jonka tarkoituksena on rohkaista Suomen muitakin kuntia auttamaan sotaa pakenevia.
Kyyjärven kunnanjohtaja on Eero Ylitalo.
Kunnanvaltuustossa on 17 paikkaa, joista kolmetoista on keskustan hallussa kaudella 2017–2021.
Vuonna 2015 kunnassa oli 476 työpaikkaa. Niistä 13% oli alkutuotannossa (maa-, metsä- ja kalataloudessa), 50% palveluissa ja 35% jalostuksessa. Palveluiden osuus oli selvästi pienempi kuin koko maassa keskimäärin (75%).
Vuonna 2016 eniten yhteisöveroa maksaneet yritykset olivat betonia tuottava Betset Group, talotekniikan suunnitteluun erikoistunut insinööritoimisto Heatco Finland ja turvetuotantoyritys J&V Saukko.
Vuonna 2016 Kyyjärvi arvioitiin Keski-Suomen vähiten vetovoimaiseksi kunnaksi, kun arvioitiin uusien asukkaiden muuttohalukkuutta. Koko maan 313 kunnan joukossa se oli sijalla 304.
Seuraavassa kuvaajassa on esitetty kunnan väestönkehitys viiden vuoden välein vuodesta 1980 lähtien. Käytetty aluejako on 1. tammikuuta 2017 tilanteen mukainen.
Vuoden 2017 lopussa Kyyjärvellä oli 1 352 asukasta, joista 768 asui taajamissa, 564 haja-asutusalueilla ja 20 asukkaan asuinpaikan koordinaatit eivät olleet tiedossa. Taajama-aste lasketaan niistä asukkaista, joiden asuinpaikan koordinaatit ovat tiedossa; Kyyjärven taajama-aste on 57,7 %. Kyyjärven taajamaväestö kuuluu vain yhteen taajamaan eli kunnan keskustaajamaan Kyyjärven kirkonkylään, jossa oli vuoden 2017 lopussa 768 asukasta.
Vuoden 2018 aluejaon mukaan Kyyjärvellä on seuraavat Suomen evankelis-luterilaisen kirkon seurakunnat:
Suomen ortodoksisen kirkon seurakunnista Kyyjärven alueella toimii Jyväskylän ortodoksinen seurakunta.
Kunnan tapahtumista ja asioista kerrotaan verkkosivulla Nopola News, jolla on myös radio- ja nettitv, joka lähettää suoria lähetyksiä.
"Kyyjärven kunnanjohtaja Juhani Käki" (Kari Hietalahti) oli fiktiivinen hahmo YleLeaks-viihdeohjelmassa.
Kyyjärven pitäjäruoiksi nimettiin 1980-luvulla ohraryyneillä höystetty lihakeitto "ryynirokka" sekä "lepikäs" eli veripalttu.